استیون اسپیلبرگ

استیون آلان اسپیلبرگ (انگلیسی جه: Steven Allan Spielberg، بزائه‌ی ۱۸ دسامبر ۱۹۴۶) اتا آمریکایی کارگردان، تهیه‌کننده و فیلم‌نومه‌نویس هسته. وه نو هالیوود ِمهمترین شخصیتون جه هسته بلاک‌باستر ِنو مؤسسون جه حیساب اِنه و موفق‌ترین کارگردان‌های تاریخ جه هسته. وه خله جوایز بیته، من‌جمله سه‌کَش اوسکار جایزه، دِتا بفتا جایزه و چار دفعه آمریکای کارگردون‌های انجمن جایزه ره بیته. سال ۲۰۱۵، آمریکایِ ریاست جمهوری جه هم مدال بیته. ونه هفت‌تا فیلم ره آمریکای کنگره ثبت ملی هاکرده.

اسپیلبرگ سینسیناتی ِشهر، اوهایو ایالت دله، دنیا بمو ولی فینیکس، آریزونا دله گت بیّه. وه ای بورده کالیفورنیا و فیلمِ کالج دله درس بخونسته. چنتا اپیزود ره نایت گالری و کولومبو سریالون دله کارگردانی هاکرده په، بورده شه دوئل فیلم (۱۹۷۱) ره بساته که اول تلویزیون دله نمایش هدانه و انده خار بی‌یه که سینمائون هم وه ره پخش هاکردنه. ونه اولین حرفه‌ای فیلم که سینمائون وسّه بساته، دِ شوگرلند اکسپرس (۱۹۷۴) بی‌یه. ات سال دمبال‌ته، وه جوز (جَهودون) فیلم ره بساته که پرفروش‌ترین فیلم بیّه و اینتی اسپیلبرگ اسم درهاکرده. ونه موفقیت ادامه داشته و کلوز انکانترز فرام ثایرد کایند (برخورد نزدیک نوع سوم، ۱۹۷۷)، ای.تی. (۱۹۸۲)، و ایندیانا جونز سه‌گانه (۱۹۸۱–۸۹) وه ره شهرت هدانه. ونه درام فیلمون سال‌های بعد هم ادامه داشتنه و دِ کالر پرپل (۱۹۸۵) و امپایر آو سان (۱۹۸۷) ره هم بساته.

سال ۱۹۹۳ وه جوراسیک پارک فیلم ره علمی-تخیلی ژانر جه بساته که خله اسم درهاکرده و پرفروش‌ترین فیلمی بیّه که تا اون گدر بسات بینه. ونه اتی فیلم شیندلر لیست بی‌یه که هولوکاست خَوِری هسته و هنتا تاریخِ بتترین فیلم‌های رج دله باقی هسته و اسپیلبرگ این فیلمِ کارگردانی وسّه شه اولین اوسکار ره بیته. وه اای جهونی جنگ دوم خَوِری فیلم بساته و اینتی ۱۹۹۸ سال دله  سیوینگ پریویت رایان (نجات سرباز رایان) فیلم جه دومین اوسکار ره هم بدست بیارده. وه اون سال په، علمی-تخیلی ژانر دله ای.آی. آرتیفیکشال اینتجلنس (۲۰۰۱)، مینورتی ریپورت (۲۰۰۲) و وار آو د ورلدز (۲۰۰۵) ره بساته؛ ماجراجویی ژانر جه دِ ادونشرز آف تن‌تن (تن‌تن ِماجرائون، ۲۰۱۱) و ریدی پلیر وان (۲۰۱۸) ره کارگردانی هاکرده؛ تاریخی-درام ژانر جه آمیستاد (۱۹۹۷)، مونیخ (۲۰۰۵)، وار هؤرس (۲۰۱۱)، لینکلن (۲۰۱۲)، بریج آف اسپایس (جاسوس‌هایِ پل، ۲۰۱۵) و دِ پُست (۲۰۱۷) ره داشته؛ موزیکال جه هم وست ساید استوری (۲۰۲۱) و نیمچه اتوبیوگرافی جه دِ فابلمنز (۲۰۲۲) ره بساته.

 منابع 


رج:زننه آدمون
رج:آمریکایی کارگردانون
رج:اوسکار بیته‌ئون